b'\n_START_ARTICLE_\nKrfska deklaracija\n_START_PARAGRAPH_\nKrfska deklaracija je politi\xc4\x8dna deklaracija, ki je bila pomemben del pri ustanovitvi Kraljevine Jugoslavije. Na gr\xc5\xa1kem otoku Krfu so jo 20. julija 1917, pred koncem I. svetovne vojne, podpisali predstavniki tako imenovanega Jugoslovanskega odbora, ki je predstavljal avstro-ogrske Slovence, Hrvate in Srbe, ter predstavniki Kraljevine Srbije, ob politi\xc4\x8dni podpori Velike Britanije in Francije, ki sta javno zagovarjali pravico jugoslovanskih narodov do samoodlo\xc4\x8dbe._NEWLINE_Jugoslovanski odbor, ki so ga sestavljali politi\xc4\x8dni emigranti (Slovenci, Hrvati) iz Avstro-Ogrske, je na pogajanjih na Krfu vodil Ante Trumbi\xc4\x87, vodja na srbski strani pa je bil Nikola Pa\xc5\xa1i\xc4\x8d (Predsednik vlade Kraljevine Srbije). Krfska deklaracija \xc5\xa1e ni govorila o notranji ureditvi novonastale dr\xc5\xbeavne tvorbe (dopu\xc5\xa1\xc4\x8dala je \xc5\xa1e vedno dve mo\xc5\xbenosti - centralisti\xc4\x8dno ali federativno) je pa \xc5\xbee dolo\xc4\x8dila, da se bodo zakoni v novi dr\xc5\xbeavi sprejemali z dvotretinjsko ve\xc4\x8dino (kar se kasneje ni upo\xc5\xa1tevalo)._NEWLINE_Ju\xc5\xbeni Slovani so zahtevali ustanovitev skupne parlamentarne monarhije pod vladavino dinastije Kara\xc4\x91or\xc4\x91evi\xc4\x87. Ker je bila Srbija na strani zmagovalcev I. svetovne vojne, je bila skupna kraljevina kmalu priznana in vrisana v politi\xc4\x8dni zemljevid povojne Evrope. V deklaraciji je napisano, da so Srbi, Hrvati in Slovenci eden in isti narod po krvi, jeziku, po ob\xc4\x8dutku enotnosti...'